Hond talle kere gesteek toe sy gesin beskermSkye het verbete baklei om haar gesin te beskerm en is erg beseer. Mense het hul harte oopgemaak vir ŉ pitbull wat verbete geveg het om haar gesin te beskerm en in die proses talle messteke opgedoen het. Marusckha Wessels sê haar skoonpa het Maandag omstreeks 23:00 gaan ondersoek instel nadat Skye verwoed by die motorhuis van die gesin se huis in Arboretum, Richardsbaai, begin blaf het. Hulle het aanvanklik gedink ŉ kat het Skye, ŉ silwerblou pitbull, só op hol. Wessels sê haar skoonpa het eers die buitelig aangeskakel om te probeer sien wat aangaan en het daarna die motorhuisdeur oopgemaak en die lig daar aangeskakel. Binne-in die motorhuis het hy ŉ man met ŉ mes betrap en die twee het dadelik in ŉ struweling betrokke geraak. ‘n Erg beseer Skye na die voorval. Wessels sê haar skoonpa en haar man, Daniel, het albei messteke opgedoen terwyl hulle die man probeer vang het. “Skye het die man rondgeruk en gepluk, maar sy het uiteindelik die ergste daarvan afgekom.” Die betreder het haar nege keer op haar lyf en twee keer in die gesig gesteek. Skye het nogtans nie bes gegee nie en die man het eindelik oor ŉ muur gevlug en by die bure se erf uit verdwyn. “Ons dink dit was iemand wat moontlik iets klein wou steel. Ons het Skye nou al ses jaar lank en daar was in die tyd nog nooit ŉ inbraak by ons nie. Die ou het seker verby haar boks geloop en dit het haar wakker gemaak. Hy het dalk in die motorhuis vir haar probeer wegkruip,” het Wessels gesê. Wessels vertel hulle het dadelik ŉ veearts begin soek om Skye te help en die Richardsbaai-dierebeskermingsvereniging (DBV) het hulle blitsig na een verwys. Die veearts het Skye ingewag en dadelik begin behandel. Sy het heelwat bloed verloor en moes onder meer ŉ operasie ondergaan om haar wonde te heg. “Sy het nie een keer deur die messtekery gehuil nie; dit was eers toe ek haar by die veearts moes los, dat sy begin huil het.” Engela Hamman, waarnemende adjunkvoorsitter van die Richardsbaai-DBV se raad, sê hulle het Skye se verhaal op hul Facebook-blad gedeel en is oorweldig deur die hoeveelheid aanbiedinge van hulp om die dapper hond se mediese koste te help betaal. “Mense het hulle harte oopgemaak. Skye se naam was op soveel mense se lippe en ons is so trots dat ons ook kon help,” het Hamman gesê. Skye saam met een van haar geliefde gesinslede. Wessels het die DBV en elkeen wat ŉ bydrae gelewer het, daarvoor bedank. “Mense het ons só mooi gehelp en al Skye se onkoste gedek. Ons het gegaan van geen geld vir behandeling nie, tot waar ons hele rekening binne ŉ week vereffen is,” het Wessels gesê. Skye is Donderdag ontslaan en sterk nou tuis aan. “Sy slaap snoesig in die huis en is nou maar nog effe skrikkerig om na buite te gaan. Sy sal weer herstel, sy is ŉ beast,” het Wessels gesê. Die gesin het Skye as ŉ nege maande oue hondjie gekry en sy is uiters beskermend oor haar huismense. Sy is egter klei in die hande van die Wesselse se dogtertjies, onderskeidelik drie en sewe jaar oud . Die twee het minstens regdeur die aanval geslaap. Wessels sê die dogtertjies verf graag Skye se naels. “Sy het so hard baklei vir ons. Sy is baie dierbaar.”